Уважаеми госпожи и господа,

Както АИКБ нееднократно е подчертавала, недостигът на работна ръка вече се превърна в основен проблем на множество предприятия да изпълняват производствените си програми и да развиват своята дейност.
Недостигът на персонал е задържащ фактор на растежа в България. Решението за осигуряване на кадри за българската икономика в краткосрочен план е основно посредством наемането на квалифицирани кадри и на работни сила от страни извън ЕС – приоритетно такива, в които има голяма българска диаспора, както и чрез адекватно квалифициране на безработни и неактивни лица. 
Дружеството „Велграф“ ООД от състава на „Велграф Груп“, член на АИКБ има подписано споразумение за внос на работници за членовете на АИКБ на преференциални цени на посредническата услуга. То има регистрация като посредник по наемане и внос на работна сила в Република България под № 1979 от 30.12.2015 г. от Министерство на труда и социалната политика, за извършване на посредническа дейност по наемане на работа от български предприятия на чуждестранна работна ръка. 
Дружеството със съдействието на АИКБ преодоля много препятствия, но успя, така че от края на миналата година вече успешно внася работна сила от Азия и бившите Съветски републики за предприятията в България. Въпреки затрудненията бе изградена технология съобразно нашето законодателство да се доставят работници и специалисти с цел да се преодолее недостига на работна ръка, който спъва развитието на нашата индустрия.
„Велграф“ ООД има подписани договори с фирми-доставчици на работници и специалисти от Украйна, Виетнам, Армения и Казахстан и има установени партньорски отношения с дружества от Индия и Филипините. 
В настоящия момент се работи по внасяне на инженери, работници в металопреработването, заварчици, шивачи, работници в дървопреработването, животновъди и софтуерни специалисти. 
В случай че изпитвате затруднения с намирането на подходящи за Вашата дейност кадри и желаете да назначите граждани на трети страни с необходимата Ви квалификация, в приложените документи ще намерите формуляр за заявка и информация за процедурите, които ще Ви осигурят възможност за успешното решаване на вноса на работна ръка.

